清漣閣
作者：劉攽
朝代：宋

paragraphs: 平湖侵危臺，天水相競入。
縈迴古嶼間，空闊衆境集。
大邦屏東南，開府記百十。
勝遊雖日來，面勢忍遺葺。
能聲紹豈弟，敏政常暇給。
喜聞棟梁新，甫見規模立。
橫空眩藻麗，構迥愁嶪岌。
居然心意會，似匪人謀及。
草樹亦增華，神明非舊習。
青凝夕霏翠，冷激迴風濕。
去鳥指暝飛，潛鱗視幽蟄。
達生貴夷曠，外物辭妄執。
皋壤正欣然，蒼波仍可挹。
雖云吏隠最，世復登賢急。
徒使棠樹詩，千秋意相襲。